Pozdravljen/a!

Upam, da si dobro in upam, da si zdrav/a. Kot si že navajen/a, ti tudi danes pošiljam učno snov, ki jo boš predelal/a v **četrtek**.

Želim ti lep, s soncem obsijan dan.

Učiteljica Barbara

**ŠPORT**

Ob četrtkih imamo šport drugo uro. Predlagam ti, da ga »zamenjaš« z zadnjo uro (razredno uro) in se tako odpraviš v naravo pozneje, ko bo topleje. V naravo pojdi vsaj za eno uro. Sprehodi se do bližnjega travnika ali gozda, vmes pa tudi malo poteči.

**MATEMATIKA**

V učbeniku, na strani 21, reši 4., 5., 6., 7. in 8. nalogo. To snov smo že obravnavali, zato ti reševanje nalog ne bi smelo povzročati težav.

**DRUŽBA**

Prejšnji četrtek smo se pri družbi pogovarjali o prometu. V priponki boš našel vprašanja, ki se nanašajo na to temo. Vprašanja prepiši v zvezek za družbo in nanje ustno ali pisno odgovori. Pomagaj si z učbenikom za družbo (str. 68 in 69).

**RAZREDNA URA**

Pri prvi razredni uri v tem šolskem letu ste se pogovarjali o pravilih, ki veljajo v razredu. Ker si sedaj za nekaj časa razred zamenjal za svojo sobo oziroma jedilnico, je tvoja naloga ta, da uvedeš nova pravila, ki bodo veljala v tvoji začasni »učilnici«. Trenutno je mojo vlogo učiteljice verjetno zamenjala tvoja mama oziroma oče. In prav tako so vlogo tvojih sošolcev zamenjali tvoji bratje in sestre.

Ko boš sestavljal seznam pravil, imej v mislih naslednje stvari: kaj si želiš, kaj ti je všeč, kaj rad počneš, kaj se ti zdi prav in kaj ne, kako bi lahko v svoja pravila vključil tudi ostale družinske člane. Pravila so lahko povsem običajna, lahko pa je kakšno pravilo tudi malce »nenavadno« ali »čudno«. Pusti domišljiji prosto pot. Zate je to idealna priložnost, ki jo lahko izkoristiš v svoj prid. Dobro razmisli, katere stvari bi rad večkrat počel (s svojimi brati in sestrami oziroma starši) pa jih velikokrat ne, ker preprosto zmanjka časa.

Popoldan se z ostalimi družinskimi člani pogovori o svojih predlogih pravil in skupaj se odločite, katera pravila se vam zdijo smiselna in se jih boste držali. Pri tem imejte v mislih to, da se boste morali teh pravil držati.

Pravila, ki jih potrdijo vsi družinski člani, napiši na plakat in ga izobesi na vidno mesto. Lahko pa pravila zapišeš na kartončke in jih nato izobesiš po hiši.